Stäbler (Münze)
Dr Stäbler (au Stebler) isch e Münze gsi, wo d Stadt Basel gschlaage und uusegee het, wo si 1372 s Münzrächt überchoo het. D Münze si kwadratisch gsi und nume uf äinere Site gschlaage worde. Si häi öbbe 0,15 Gramm Silberfiingwicht ghaa. S Münzbild,  e Baaselstaab (Bischofsstaab), s Wabbe vo dr Stadt Baasel, isch im ene hooche Rölief, wäärend die hinderi Site hool bliibe isch. Wäge däm wird dr Stäbler in dr Numismatik as Brakteat (Hoolmünze) bezäichnet.   

Wo dr Rappemünzbund gründet worde isch, isch dr Naame denn für Zwäirappestück brucht worde.  Mä het dr Stäbler bis ins 16. Joorhundert as Zaaligsmiddel verwändet. Au anderi schwizerischi Münzständ häi Stäbler brägt, allerdings si die weniger wärt gsi as die vom Rappemünzbund. Stäbler und Rappe (Zwäiling) si am Aafang die äinzige Silbernominale vom Rappemünzbund gsi, bi gröössere Gäldgschäft het mä Goldgulde brucht.

Litratuur 
 Antiquarische Gesellschaft in Zürich (Hrsg.): Stäbler. in: Schweizerisches Idiotikon Band X Spalte 1060ff. J. Huber, Frauenfeld 1939, ISBN 3-719-30420-5.

Weblingg 
 Basel und seine Münzgeschichte uf altbasel.ch
Kwelle
 Das große Münzen-Lexikon. Abschnitt: Rappenmünzbund uf reppa.de
 Das Numis-Lexikon. Abschnitt: Stäbler uf numis-online.ch

Basler Gschicht
Geld
Wirtschaftsgschicht